2020. ápr. 9. 15:44
A finn milliárdos, Valtteri Bottas korábbi személyes szponzora, Antti Aarnio-Wihuri úgy gondolja, hogy a koronavírus-járvány hatásai között szerepelhet az is, hogy az összeomlás közelébe kerülhetnek a Forma-1-es csapatok.
Valtteri Bottas személyes szponzora éveken keresztül a finn milliárdos, Antti Aarnio-Wihuri volt, éppen ezért kilátogatott a versenyekre, és a paddock világának része volt. Bár ahhoz sosem fektetett be elég pénzt, hogy névadó szponzor legyen, viszont anyagi biztonságot tudott biztosítani éveken keresztül Valtteri Bottasnak.
A milliárdos pedig úgy gondolja, hogy a koronavírus-járvány negatív hatásai közé fog tartozni az is, hogy a Forma-1-es csapatok az összeomlás szélére kerülhetnek.
„Nem tudok semmit arról, hogy mi folyik a színfalak mögött, de nekem úgy tűnik, hogy egyáltalán nem lesz verseny 2020-ban. Azt is lehetségesnek tartom, hogy számos, juniorkategóriákban versenyző pilótának véget fog érni a pályafutása a krízis miatt.”
„A szituációnak közvetlen hatása van a szponzorációra, amelynek azonnali hatásai vannak a versenyzésre. Ennek eredményeképpen számos csapat az összeomlás szélére kerülhet, de hogy hányat lehet majd helyettesíteni, azt nem tudom megmondani.”
„Voltak már krízisek korábban is, viszont ez minden szemszögből vizsgálva rosszabbnak tűnik a korábbiaknál. Ez egy globális probléma, míg a többi probléma sokkal inkább lokális volt.” – mondta Aarnio-Wihuri a finn Iltalehtinek.
A koronavírus pedig Aarnio-Wihuri csomagoló és szállítmányozó cégére is komoly hatással volt, ugyanis a Wihuri Groupon belül 5000 embert teszteltek, amelyből kettőnek pozitív lett a koronavírus-tesztje.